KLASA: P-52/22

URBROJ: 711-02-01/02-2024-22

Zagreb, 08. listopada 2024.

**VLADISLAV VESELICA**

**član Uprave trgovačkog društva Jadranski naftovod d.d .**

**Predmet: Vladislav Veselica, član Uprave trgovačkog društva Jadranski naftovod d.d.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 08. listopada 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 26. siječnja 2022.g. zaprimilo prijavu u kojoj se u bitnom navodi da obveznik Vladislav Veselica privatno koristi usluge trgovačkog društva Hanžeković i Partneri u vlasništvu ……………. te da ne plaća navedene usluge, a onda kao član Uprave trgovačkog društva Jadranski naftovod (u daljnjem tekstu: JANAF d.d.) dodjeljuje sponzorstva i donacije trgovačkom društvu Hanza medija d.o.o. u vlasništvu ………………., sestre ………………...

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Vladislav Veselica obnaša dužnost člana Uprave trgovačkog društva JANAF d.d. od 12. veljače 2020.g., slijedom čega je isti dužan postupati sukladno odredbama ZSSI-a.

S obzirom na navode u prijavi Povjerenstvo je dana 02. veljače 2022.g. od trgovačkog društva JANAF d.d. zatražilo podatke je li trgovačko društvo JANAF d.d. imalo poslovne odnose s trgovačkim društvom Hanza Media d.o.o. te ukoliko jest o kakvim se poslovnim odnosima radilo i je li u istim sudjelovao član uprave Vladislav Veselica, je li trgovačko društvo JANAF d.d. sponzor trgovačkog društva Hanza Media d.o.o. te ukoliko jest od kada i je li Vladislav Veselica kao član uprave društva JANAF d.d. sudjelovao u postupku razmatranja zahtjeva za sponzorstvom i postupku donošenja odluke o dodjeli sredstava, ako jest, na koji točno način i u kojem svojstvu te je li JANAF d.d. za pružanje pravnih usluga angažirao odvjetničko društvo Hanžeković i partneri d.o.o. te ukoliko jest tko je sudjelovao u postupku izbora navedenog odvjetničkog društva, u kojim postupcima navedeno trgovačko društvo zastupa JANAF d.d. (građanske parnice, kazneni postupci, upravni sporovi i sl.) te temeljem kojih kriterija je trgovačko društvo JANAF d.d. izvršilo odabir upravo navedenog trgovačkog društva za zastupanje.

Trgovačko društvo JANAF d.d. odgovorilo je na traženje Povjerenstva navodeći da su trgovačko društvo JANAF d.d. i trgovačko društvo HANZA MEDIA d.o.o. sklopili sljedeće pravne poslove čime su zasnovali poslovni odnos:

1. Ugovor o sponzorstvu broj KK-18/16 od 14. ožujka 2016. godine

2. Ugovor o sponzorstvu broj KK-163/16 od 29. prosinca 2016. godine

3. Ugovor o promidžbi broj KK-34/17 od 27. ožujka 2017. godine

4. Ugovor o promidžbi broj KK-56/17 od 30. svibnja 2017. godine

5. Ugovor o promidžbi broj KK-3/18 od 26. siječnja 2018. godine

6. Ugovor o promidžbi broj KK-35/18 od 29. ožujka 2018. godine

7. Ugovor o promidžbi broj KK-74/18 od 28. svibnja 2018. godine

8. Ugovor o promidžbi broj KK-75/18 od 28. svibnja 2018. godine

9. Ugovor o promidžbi broj KK-4/19 od 18. siječnja 2019. godine

10. Ugovor o promidžbi broj KK-93/19 od 3. lipnja 2019. godine

11. Ugovor o promidžbi broj KK-94/19 od 3. lipnja 2019. godine

12. Ugovor o promidžbi broj KK-140/19 od 18. rujna 2019. godine

13. Ugovor o promidžbi broj KK-164/19 od 14. studenog 2019. godine

14. Ugovor o promidžbi broj KK-140/19 od 18. rujna 2019. godine

15. Ugovor o promidžbi broj KK-3/20 od 20. siječnja 2020. godine

16. Ugovor o promidžbi broj KK-79/20 od 24. lipnja 2020. godine

17. Ugovor o promidžbi broj KK-102/20 od 9. rujna 2020. godine

18. Ugovor o promidžbi broj KK-123/20 od 11. prosinca 2020. godine

19. Ugovor o promidžbi broj KK-1/21 od 15. siječanj 2021. godine

20. Ugovor o sponzorstvu broj KK-59/21 od 12. ožujka 2021. godine

21. Ugovor o promidžbi broj KK-62/21 od 19. ožujka 2021. godine

22. Ugovor o promidžbi broj KK-119/21 od 18. lipnja 2021. godine

23. Ugovor o promidžbi broj KK-137/21 od 22. srpnja 2021. godine

24. Ugovor o sponzorstvu broj KK-186/21 od 15. listopada 2021. godine

25. Ugovor o sponzorstvu broj KK-214/21 od 3. prosinca 2021. godine

26. Ugovor o sponzorstvu broj KK-4/22 od 24. siječnja 2022. godine.

Navodi se da se predmet poslovnog odnosa društva JANAF d.d. i HANZA MEDIA d.o.o. prije svega odnosi na ugovaranje različitih promidžbenih aktivnosti koje za cilj imaju promoviranje društva JANAF d.d., njegovih vizija i misija u javnosti putem različitih komunikacijskih kanala i sponzoriranju određenih događaja i projekata društva HANZA MEDIA d.o.o. uz ugovaranje protuusluga u korist društva JANAF d.d., a u vidu povezivanja istog kao sponzora sa događajima ili projektima koji se sponzoriraju te promicanjem na taj način tvrtke i usluga društva JANAF d.d. Osim s društvom HANZA MEDIA d.o.o., društvo JANAF d.d. je u odnosnom razdoblju ostvarilo suradnju na području promidžbenih aktivnosti sa drugih 37 medijskih kuća koje se u dopisu poimenice navode.

Nadalje, u očitovanju se ističe kako je Vladislav Veselica zaposlen u društvu JANAF d.d. u od dana 11. lipnja 2012. godine te da do imenovanja u Upravu Društva s početkom mandata 12. veljače 2020. godine nije ni na koji način sudjelovao u odlučivanju o sklapanju ugovora s društvom HANZA MEDIA d.o.o. Naime, ističe se da Uprava Društva donosi odluke o sklapanju ugovora o promidžbi na prijedlog Ureda Uprave, odnosno Korporativnih komunikacija Društva kao posebne organizacijske jedinice unutar Ureda Uprave.

Nadalje, navodi se da Odluke o sklapanju ugovora o sponzorstvima Uprava Društva donosi na temelju prijedloga Ureda Uprave za donošenje odluka o dodjeli sponzorstva sukladno ocjeni, mišljenju i prijedlogu Povjerenstva za sponzorstva koje je osnovano na razini Društva sukladno internom Pravilniku o donacijama i sponzorstvima i u čijem radu sudjeluju predstavnici Korporativnih komunikacija, Sektora ekonomsko- financijskih poslova i Sektora pravnih poslova i ljudskih resursa.

Također, navodi se da je Uprava Društva na prijedlog direktora Sektora komercijalnih poslova radi prikupljanja što većeg broja ponuda u postupcima nabave te posljedično i postizanja nižih cijena, 4.12.2020. godine donijela Odluku br. 474/2020 o objavi poziva za nadmetanje u otvorenim postupcima nabave roba, usluga i radova čija procijenjena vrijednost iznosi više od 1.000.000,00 kn, uz objavu na Internet stranicama Društva i u tiskanom izdanju dnevnih novina Jutarnji list i Večernji list. Navedene tiskovine su predložene zbog činjenice da se radi o dvije najtiražnije dnevne tiskovine na području Republike Hrvatske koje pokrivaju čitavo područje Republike Hrvatske. Dnevne novine Jutarnji list dio su portfelja društva HANZA MEDIA d.o.o., a oglašavanje pojedinih javnih nadmetanja koordinira i ugovara Sektor komercijalnih poslova Društva. Pri tome je bitno naglasiti kako se svako nadmetanje objavljuje i u Jutarnjem listu i u Večernjem listu.

Nadalje, navodi se da su trgovačko društvo JANAF d.d. i trgovačko društvo HANZA MEDIA d.o.o. sklopili su sljedeće ugovore o sponzorstvu:

1. Ugovor o sponzorstvu broj KK-18/16 od 14. ožujka 2016. godine

2. Ugovor o sponzorstvu broj KK-163/16 od 29. prosinca 2016. godine

3. Ugovor o sponzorstvu broj KK-59/21 od 12. ožujka 2021. godine

4. Ugovor o sponzorstvu broj KK-186/21 od 15. listopada 2021. godine

5. Ugovor o sponzorstvu broj KK-214/21 od 3. prosinca 2021. godine

6. Ugovor o sponzorstvu broj KK-4/22 od 24. siječnja 2022. godine.

Ističe se da se postupak sponzoriranja provodi na temelju podnesenog zahtjeva tražitelja sponzorstva, a sukladno proceduri propisanoj internim Pravilnikom o donacijama i sponzorstvima koji su stalno dostupni na Internet stranicama Društva. Uredan zahtjev se, zajedno sa priloženom relevantnom dokumentacijom podnosi na ispitivanje i ocjenu kros-funkcionalnom povjerenstvu, a potom i Uredu Uprave koji formira konačan prijedlog sponzorstva Upravi. Na osnovu tako provedene procedure Uprava donosi konačnu odluku. Programska područja projektnih aktivnosti u sklopu kojih Društvo razmatra pristigle zahtjeve za sponzorstva odnose se na humanitarne projekte i projekte zaštite ljudskih prava, projekte iz područja umjetnosti i kulture, zaštite kulturne baštine i zaštite okoliša, te promicanja obrazovanja, znanosti, odgoja i sporta.

Nadalje, ističe se da je Vladislav Veselica član Uprave JANAF d.d. od 12. veljače 2020. godine te kao član Uprave sudjelovao u donošenju odluka Uprave Društva o sklapanju Ugovora o sponzorstvu KK-59/21 od 12. ožujka 2021. godine, Ugovora o sponzorstvu broj KK-186/21 od 15. listopada 2021. godine, Ugovora o sponzorstvu broj KK-214/21 od 3. prosinca 2021. godine i Ugovora o sponzorstvu broj KK-4/22 od 24. siječnja 2022. godine, sve nakon provedenog postupka propisanog internim Pravilnikom o donacijama i sponzorstvima i na temelju ocjene, mišljenja i prijedloga Povjerenstva za sponzorstva Društva u čijem radu sudjeluju predstavnici Korporativnih komunikacija, Sektora ekonomsko-financijskih poslova i Sektora pravnih poslova i ljudskih resursa i na temelju prijedloga Ureda Uprave Društva.

 Nadalje, u očitovanju trgovačkog društva obrazlažu se navedeni Ugovori o sponzorstvu:

I. Ugovor o sponzorstvu broj KK-1S/16 od 14. ožujka Z016. godine

Ugovor o sponzorstvu broj KK-18/16 od 14. ožujka 2016. godine sklopljen je za razdoblje od 14. ožujka 2016. godine do 31. prosinca 2016. godine te je istim Društvo isplatilo na ime sponzorstva iznos od 60.000,00 kuna, dok je EUROPAPRESS HOLDING d.o.o. (društvo je 23. lipnja 2016. promijenilo tvrtku u HANZA MEDIA d.o.o., što je u sudski registar upisano 1. srpnja 2016. godine) ispunilo obvezu u svrhu medijske promocije reklamirati Društvo kao Sponzora objavom njegova imena u sloganu (apel) u sklopu specijalizirane dvomjesečne publikacije za energetiku „Svijet energije", koja se distribuirala na 16 stranica kao prilog Jutarnjeg lista pet puta tijekom 2016. godine (18.4., 27.6., 22.8., 24.10. i 19.12.). Prilikom sklapanja Ugovora o sponzorstvu broj KK-18/16 od 14. ožujka 2016. godine, JANAF d.d. je zastupan po predsjedniku Uprave Draganu Kovačeviću, dok je EUROPAPRESS HOLDING d.o.o. zastupan po predsjedniku Uprave ………………… i članici Uprave …………………. Ugovor o sponzorstvu broj KK-18/16 od 14. ožujka 2016. godine sklopljen je na temelju Odluke Uprave broj 63/2016 od 8. ožujka 2016. godine koja je donesena na temelju prijedloga Ureda Uprave za donošenje odluka o dodjeli sponzorstva.

II. Ugovor o sponzorstvu broj KK-163/16 od 29. prosinca 2016. godine

Ugovor o sponzorstvu broj KK-163/16 od 29. prosinca 2016. godine sklopljen je u svrhu pokrivanja dijela troškova organizacije energetske konferencije „Nova hrvatska energetska strategija", koja se održala 25. siječnja 2017. godine u Smaragdnoj dvorani hotela Esplanade u Zagrebu te je istim Društvo isplatilo na ime sponzorstva iznos od 50.000,00 kuna, dok je HANZA MEDIA d.o.o. ispunilo obvezu objave logotipa Društva kao Sponzora na promotivnim oglasima, koji su najavljivali konferenciju u izdanjima HANZA MEDIA - tiskanim i portalima, na panou postavljenom u dvorani na konferenciji i na pozivnicama za konferenciju te je tijekom pauze puštena projekcija društva JANAF d.d. video filma u dvorani konferencije. Prilikom sklapanja Ugovora o sponzorstvu broj KK-163/16 od 29. prosinca 2016. godine, JANAF d.d. je zastupan po predsjedniku Uprave Draganu Kovačeviću, dok je HANZA MEDIA d.o.o. zastupan po predsjedniku Uprave ……………….. i članici Uprave ………………. Ugovor o sponzorstvu broj KK-163/16 od 29. prosinca 2016. godine sklopljen je na temelju Odluke Uprave broj 463/2016 od 29. prosinca 2016. godine koja je donesena na temelju prijedloga Ureda Uprave za donošenje odluka o dodjeli sponzorstva.

III. Ugovor o sponzorstvu broj KK-59/21 od 12. ožujka 2021. godine

Ugovor o sponzorstvu broj KK-59/21 od 12. ožujka 2021. godine sklopljen je u svrhu pokrivanja dijela troškova za pripremu i objavljivanje Monografije „2020. - Hrvatska godina potresa" koja je trebala biti objavljena do 16. travnja 2021. godine te je istim Društvo isplatilo na ime sponzorstva iznos od 30.000,00 kuna, dok je HANZA MEDIA d.o.o. ispunilo obvezu:

- objaviti content članak Sponzora u sklopu posebnog priloga Jutarnjeg lista „2020. - Hrvatska godina potresa"

- objaviti content članak Sponzora u sklopu u microsite-a jutarnji.hr/vijesti/potres

- isticati logotip Sponzora u sklopu promo boxa na microsite-u jutarnji.hr/vijesti/potres

-isticati logotip Sponzora u sklopu online kataloga odabranih fotografija Cropix-a na temu potresa

- objaviti „Poruke solidarnosti" Sponzora u Monografiji

- ustupiti 20 primjeraka Monografija za potrebe Sponzora.

 Prilikom sklapanja Ugovora o sponzorstvu broj KK-59/21 od 12. ožujka 2021. godine, JANAF d.d. je zastupan po predsjedniku Uprave mr.sc. Stjepanu Adaniću i članu Uprave Vladislavu Veselici, dok je HANZA MEDIA d.o.o. zastupan po članici Uprave ………….. Ugovor o sponzorstvu broj KK-59/21 od 12. ožujka 2021. godine sklopljen je na temelju Odluke Uprave broj 469/2021 od 15. listopada 2021. godine koja je donesena na temelju prijedloga Ureda Uprave za donošenje odluka o dodjeli sponzorstva temeljem Zapisnika s 8. sjednice Povjerenstva za sponzorstva, sukladno ocjeni, mišljenju i prijedlogu Povjerenstva za sponzorstva.

IV. Ugovor o sponzorstvu broj KK-186/21 od 15. listopada 2021. godine

Ugovor o sponzorstvu broj KK-186/21 od 15. listopada 2021. godine sklopljen je u svrhu pokrivanja dijela troškova organizacije i održavanja energetske konferencije "ISKORACI I OSUVREMENJIVANJE HRVATSKOG NAUTIČKOG TURIZMA", koja je održana 28. listopada 2021. godine u Zagrebu te je istim Društvo isplatilo na ime sponzorstva iznos od 30.000,00 kuna, dok je HANZA MEDIA d.o.o. ispunilo obvezu:

- u razdoblju 20.- 28. listopada 2021. godine isticati logotip Sponzora na svim promotivnim materijalima konferencije

- osigurati Sponzoru objavu promotivnog članka na portalu Slobodne Dalmacije te promotivni prostor formata 1/1 u dnevnom listu Slobodna Dalmacija (promotivni prostor Sponzor je mogao iskoristiti do 31 prosinca 2021. godine).

Prilikom sklapanja Ugovora o sponzorstvu broj KK-186/21 od 15. listopada 2021. godine, JANAF d.d. je zastupan po predsjedniku Uprave mr.sc. Stjepanu Adaniću i članu Uprave Vladislavu Veselici, dok je HANZA MEDIA d.o.o. zastupan po članici Uprave …………... Ugovor o sponzorstvu broj KK-186/21 od 15. listopada 2021. godine sklopljen je na temelju Odluke Uprave broj 469/2021 od 15. listopada 2021. godine koja je donesena na temelju prijedloga Ureda Uprave za donošenje odluka o dodjeli sponzorstva temeljem Zapisnika s 33. sjednice Povjerenstva za sponzorstva, sukladno ocjeni, mišljenju i prijedlogu Povjerenstva za sponzorstva.

V. Ugovor o sponzorstvu broj KK-214/21 od 3. prosinca 2021. godine

Ugovor o sponzorstvu broj KK-214/21 od 3. prosinca 2021. godine sklopljen je u svrhu pokrivanja dijela troškova tiskanja gospodarskog godišnjaka „Business Outlook Hrvatska 21/22" koji je 16. prosinca

2021. godine objavljen kao dio dnevne tiskovine Jutarnji list te je istim Društvo isplatilo na ime sponzorstva iznos od 30.000,00 kuna, dok je HANZA MEDIA d.o.o. ispunilo obvezu:

- objave dana 16. prosinca 2021. godine PR članka o Društvu dimenzije 1/1 str.

- objave kolumne predstavnika Društva dimenzije 1/1 str u godišnjaku „Business Outlook Hrvatska 21/22" i na web stranici jutarnji.hr/novac.hr u sklopu specijalnog izvješća Business Outlook Hrvatska

2022. Prilikom sklapanja Ugovora o sponzorstvu broj KK-214/21 od 3. prosinca 2021. godine, JANAF d.d. je zastupan po predsjedniku Uprave mr.sc. Stjepanu Adaniću i članu Uprave Vladislavu Veselici, dok je HANZA MEDIA d.o.o. zastupan po članici Uprave ………………... Ugovor o sponzorstvu broj KK-214/21 od 3. prosinca 2021. godine sklopljen je na temelju Odluke Uprave broj 559/2021 od 3. prosinca 2021. godine koja je donesena na temelju prijedloga Ureda Uprave za donošenje odluka o dodjeli sponzorstva temeljem Zapisnika s 37. sjednice Povjerenstva za sponzorstva, sukladno ocjeni, mišljenju i prijedlogu Povjerenstva za sponzorstva.

VI. Ugovor o sponzorstvu broj KK-4/22 od 24. siječnja 2022. godine

Ugovor o sponzorstvu broj KK-4/22 od 24. siječnja 2022. godine sklopljen je u svrhu pokrivanja dijela troškova organizacije i održavanja energetske konferencije Jutarnjeg lista pod nazivom „Svijet energije

- Energetska sigurnost u eri brze dekarbonizacije" koja je održana 26. siječnja 2022. godine u Zagrebu te je istim Društvo isplatilo na ime sponzorstva iznos od 50.000,00 kuna, dok je HANZA MEDIA d.o.o. ispunilo obvezu:

- objave promotivnog članka Sponzora na temu konferencije u Jutarnjem listu i na portalu jutarnji.hr/novac.hr

- isticanja logotipa Sponzora u video traileru konferencije, na sponzorskoj pasici u sklopu redakcijskog izvještaja u Jutarnjem listu sa zaključcima konferencije i promocijskoj kampanji konferencije u print i online izdanju Jutarnjeg lista i Slobodne Dalmacije te na video zidu u dvorani održavanja konferencije. Prilikom sklapanja Ugovora o sponzorstvu broj KK-4/22 od 24. siječnja 2022. godine, JANAF d.d. je zastupan po predsjedniku Uprave mr.sc. Stjepanu Adaniću i članu Uprave Vladislavu Veselici, dok je HANZA MEDIA d.o.o. zastupan po članici Uprave …………………………. Ugovor o sponzorstvu broj KK-4/22 od 24. siječnja 2022. godine sklopljen je na temelju Odluke Uprave broj 2022-3-33 od 24. siječnja 2022. godine koja je donesena na temelju prijedloga Ureda Uprave za donošenje odluka o dodjeli sponzorstva temeljem Zapisnika s 1. sjednice Povjerenstva za sponzorstva, sukladno ocjeni, mišljenju i prijedlogu Povjerenstva za sponzorstva.

Nadalje, a u odnosu na poslovne odnose s odvjetničkim društvom Hanžeković & Partneri d.o.o. navodi se da je Uprava Društva za pružanje pravnih usluga angažirala odvjetničko društvo Hanžeković i partneri d.o.o. u skladu s internim procedurama i internim aktima Društva. Ističe se da društvo JANAF d.d. nije obveznik Zakona o javnoj nabavi te se na prodaju i zakup nekretnina, nabavu komunalnih, pravnih, računovodstveno financijskih, poreznih, edukacijskih, zdravstvenih, osiguranja imovine i osoba i sličnih usluga te nabave od pravnih osoba u kojima je JANAF d.d. jedini udjeličar, ne primjenjuju odredbe Pravilnika o postupku nabave roba, usluga i ustupanju radova. U postupku izbora navedenog odvjetničkog ureda sudjelovala je Uprava Društva i Direktor Sektora pravnih poslova i ljudskih resursa. Uprava Društva je odluku o angažmanu Odvjetničko društvo Hanžeković i partneri d.o.o. donijela na prijedlog Direktora Sektora pravnih poslova i ljudskih resursa dana 9. listopada 2020. godine i to za izradu pravne analize određenih postupaka nabave koji su u danom trenutku bili u tijeku, a za koje se procijenilo da su povezani sa inkriminirajućim postupcima kao i općenito sustava nabave kakav je bio reguliran internim aktom Društva s prijedlogom poboljšanja sustava i prevencije za nepravilnosti. Naime, ističe se da nakon što su dana 17. rujna 2020. godine, uhićeni bivši predsjednik Uprave JANAF-a te tadašnji zaposlenici Društva; bivši Direktor Sektora transporta nafte i bivši Direktor Sektora sigurnosti i zaštite, obzirom na navedene okolnosti, pristupilo se reviziji svih postupaka nabave temeljem kojih su ugovori sa dobavljačima bili na snazi, odnosno koji su bili u realizaciji te po kojima nabava još uvijek nije bila realizirana, a koji su bili vezani uz postupanja nadležnih tijela i drugih aktivnih postupka nabave za koje se ocijenilo da je revizija potrebna ili su vezani uz određene rizike. U tu svrhu zatražena je neovisna analiza vanjskih stručnjaka predmetnih postupaka nabave, sustava nabave i internih akata vezanih uz nabavu te izrada izvješća o provedenoj analizi, kao i stručnog pravnog mišljenja s preporukama za poboljšanja sustava nabave i prevencija nepravilnosti. Za izradu predmetne analize angažirani su odvjetničko društvo Orehovec, Vinter, Kiš, Šimunović d.o.o. i odvjetničko društvo Hanžeković & partneri d.o.o. sa ekspertizom u tom području i ujedno najvećim odvjetničkim društvom u Republici Hrvatskoj, specijaliziranim za sva pravna područja. Navedena odvjetnička društva su predmetno isporučili Društvu dana 3. studenog 2020. godine.

Nadalje, navodi se da je društvo JANAF d.d. odvjetničkom društvu Hanžeković & partneri d.o.o., upravo iz razloga što se radi o najvećem odvjetničkom uredu u Republici Hrvatskoj, s ekspertizom u svim pravnim područjima, na prijedlog Direktora Sektora pravnih poslova i ljudskih resursa dana 15. lipnja 2021. godine dalo punomoć za zastupanje Društva u parničnom postupku pred Općinskim radnim sudom u Zagrebu, poslovni broj Pr- 14283/2021-3 koji se vodi povodom tužbe bivšeg radnika Društva Vlade Zorića radi utvrđenja nedopuštenosti odluke o izvanrednom otkazu ugovora o radu te 21. siječnja 2021. godine punomoć za zastupanje Društva u pojedinačnim zemljišno-knjižnim ispravnim postupcima koji se u svrhu upisa prava služnosti vode pred Općinskim sudom u Sisku Stalna služba u Glini za katastarske općine Šatornja, Prekopa, Glina, Majske Poljane i Novo Selo Glinsko. U odnosu na posljednju punomoć napominje se kako ključnu infrastrukturu Društva predstavlja naftovod koji je građen u razdoblju od 1974. do 1979. godine, odnosno cjevovod dugačak 631 km, s dionicama: Omišalj - Sisak, Sisak - Virje - Gola (granica s Mađarskom), Virje - Lendava (granica sa Slovenijom), Sisak - Slavonski Brod, Slavonski Brod - Sotin (granica sa Srbijom), Slavonski Brod- Bosanski Brod (granica s Bosnom i Hercegovinom) i podmorski naftovod Omišalj-Urinj (INA Rafinerija nafte Rijeka), a glede kojega je u tijeku rješavanje imovinsko-pravnog statusa obzirom na činjenicu da je u korist naftovoda ustanovljeno pravo stvarne služnosti na teret nekretnina kojima isti prolazi. Kako stvarna služnost u korist JANAF-a duž trase naftovoda nije bila uknjižena u zemljišne knjige, već godinama se pokreću i provode pojedinačni ispravni postupci u zemljišnim knjigama radi upisa stvarne služnosti radi redovnog i izvanrednog održavanja naftovoda na onim zemljišnoknjižnim česticama kojima naftovod prolaze. Zbog velikog broja zemljišnoknjižnih čestica glede kojih je potrebno provesti uknjižbu prava stvarne služnosti (oko 14.060 čestica, a do danas je upisano oko 55%), taj posao povjeren je različitim odvjetničkim društvima (ukupno 12 odvjetničkih društva zastupa Društvo u navedenim postupcima). Početkom 2021 godine, napravljena je analiza imovinsko-pravnih odnosa na cjelokupnoj trasi naftovoda u cilju što bržeg rješavanja preostalih neriješenih imovinsko pravnih odnosa na trasi (prava služnosti i vlasništva), u svrhu omogućavanja ishođenja građevinskih dozvola koje su prema tumačenju Ministarstva prostornoga uređenja, graditeljstva i državne imovine potrebne za dio nužnih poslova održavanja naftovoda. Stoga su početkom 2021. godine pokrenuti svi preostali zemljišnoknjižni postupci kojima se stvarno stanje usklađuje sa stanjem u upisnicima, a kojom prilikom su, radi efikasnijeg i bržeg istovremenog provođenja velikog broja predmetnih postupaka, predmeti raspoređeni i na nova odvjetnička društva, među kojima je odvjetničko društvo Hanžeković & partneri d.o.o., dok je određeni broj predmeta preuzela i interna Služba pravnih poslova Društva, sukladno raspoloživim resursima.

U očitovanju trgovačkog društva dodatno se navodi da JANAF d.d. surađuje i s drugim odvjetničkim uredima u Hrvatskoj i inozemstvu (Odvjetničko društvo Kennedys Law LLP, Odvjetničko društvo Reed Smith LLP, Odvjetničko društvo Faegre Baker Daniels LLP, Odvjetničko društvo Meyerlustenberger Lachenal Ltd., Odvjetnički ured Jadranko Hadžisejdić, Odvjetnički ured Tihomir Rubeša, Odvjetničko društvo Lovrić & Klobučar j.t.d., Odvjetničko društvo Župić & Partneri d.o.o., Odvjetnik Krešimir Lisak, Odvjetnički ured Darko Terek, Odvjetničko društvo Kardum i partneri j.t.d., Zajednički odvjetnički ured Anđelko Jureško i Draženka Buntak, Odvjetnički ured Robert Šoštarić, Odvjetničko društvo Smolek & Škrinjar d.o.o., Odvjetničko društvo Matijević, Jakirčević i Malkoč j.t.d., Odvjetnički ured Marija Turudić, Odvjetničko društvo Todtling i partneri d.o.o., Odvjetničko društvo Porobija & Špoljarić d.o.o., Zajednički odvjetnički ured Vanja Peh & Jelena Batarelo, Odvjetnički ured Boris Jug, Odvjetničko društvo Orehovec, Vinter, Kiš, Šimunović d.o.o., Odvjetnički ured Jadranka Orešković, Odvjetnički ured Damir Pokupec).

Iz odgovora trgovačkog društva razvidno je da odvjetničko društvo Hanžeković & Partneri d.o.o. nije angažirano od strane trgovačkog društva JANAF d.d. za zastupanje u odnosu na medijske sporove, traženje isprvka ili isprike od nakladnika odnosno tužbi protiv nakladnika za naknadu nematerijalne štete.

Povjerenstvo je potom od Odvjetničkog društva Hanžeković & Partneri d.o.o. zatražilo podatke je li navedeno odvjetničko društvo pred sudom ili drugim nadležnim tijelom zastupalo ili trenutno zastupa Vladislava Veselicu privatno ili u svojstvu člana uprave JANAF d.d. te ukoliko je pružalo odvjetničke usluge istome u kojem periodu su navedene usluge pružene te jesu li plaćene na vrijeme i sukladno iznosima propisanim Tarifom o nagradama i naknadi troškova za rad odvjetnika („Narodne novine“, broj 142/2012., 103/2014., 118/2014. i 107/2015.)

Odvjetničko društvo nije odgovorilo na traženje Povjerenstva.

Nadalje, Povjerenstvo je od Općinskog građanskog suda u Zagrebu zatražilo podatak jesu li se pred navedenim sudom vodili ili se vode sudski postupci povodom tužbe za naknadu štete protiv nakladnika ili tužbe radi objave ispravka u kojima je tužitelj obveznik Vladislav Veselica te ukoliko su se vodili ili se vode takvi sporovi, koje odvjetničko društvo ili samostalan odvjetnik zastupa obveznika u svakom pojedinačnom sporu.

Općinski građanski sud u Zagrebu odgovorio je na traženje Povjerenstva navodeći da sudom vode tri postupka povodom tužbe obveznika Vladislava Veselice radi naknade štete u medijskim sporovima te tužitelja u sva tri postupka zastupa odvjetnik …………...

Uvidom u službene mrežene stranice Odvjetničkog društva Hanžeković & Partneri d.o.o. utvrđeno je da je ……………. odvjetnik u navedenom odvjetničkom društvu.

Nadalje, Povjerenstvo je od trgovačkog društva JANAF d.d. zatražilo podatak je li trgovačko društvo JANAF d.d. snosilo troškove postupka koji se pred Općinskim građanskim sudom vode povodom tužbe obveznika Vladislava Veselice, a u kojem istoga zastupa odvjetnik ……….. iz Odvjetničkog društva Hanžeković i partneri d.o.o. te ukoliko je društvo snosilo troškove postupka temeljem kojeg propisa i u kojem iznosu.

Trgovačko društvo JANAF d.d. odgovorilo je kako nije snosilo troškove postupaka koji se pred Općinskim građanskim sudom vode protiv obveznika Vladislava Veselice kojeg zastupa odvjetnik ……………..

Povjerenstvo je nadalje od trgovačkog društva JANAF d.d. zatražilo dostavu svih ugovora, punomoći, računa proizašlih iz odluke broj 380/2020 od 09. listopada 2020.g. kojom se zadužuje Sektor pravnih poslova da, između ostalih, i od Odvjetničkog društva Hanžeković & partneri d.o.o. prikupi ponudu za izradu pravne analize odrađenih postupaka nabave, sustava nabave i internih akata kao i da dostavite Statut trgovačkog društva JANAF d.d. koji je bio na snazi u vrijeme sklapanja poslovnih odnosa s Odvjetnički društvom Hanžeković & partneri d.o.o.

Trgovačko društvo JANAF d.d. očitovalo se ističući da je Uprava Društva Odlukom br. 380/2020 od 9. listopada 2020. godine zadužila Sektor pravnih poslova i ljudskih resursa, odnosno direktora sektora, da prikupi ponudu za izradu pravne analize određenih postupaka nabave, sustava nabave i internih akata od odvjetničkih društava Orehovec, Vinter, Kiš, Šimunović d.o.o. i Hanžeković & partneri d.o.o. Predmetna Odluka Uprave donesena je temeljem prijedloga za Upravu za donošenje odluke, a koji prijedlog su supotpisali direktor Sektora pravnih poslova i ljudskih resursa i direktor Sektora ekonomsko-financijskih poslova.

Uz predmetno očitovanje trgovačko društvo JANAF d.d. dostavilo je i traženu dokumentaciju koja uključuje zajedničku ponudu odvjetničkih društva od 14. listopada 2020. godine, koju je prihvatio direktor Sektora pravnih poslova i ljudskih resursa koji je sukladno internim aktima Društva zadužen za funkcionalno područje pravnih poslova te odvjetničkim društvima dao nalog za izradu pravne analize koja je bila predmet ponude, relevantnu komunikaciju, račune za odvjetničko društvo Orehovec, Vinter, Kiš, Šimunović d.o.o. dana 6. studenog 2020. godine i Hanžeković & partneri d.o.o. dana 18. prosinca 2020. godine te Statut Društva koji je bio na snazi u vrijeme sklapanja poslovnih odnosa s odvjetničkim društvom Hanžeković & partneri d.o.o.

Iz dostavljenog Statuta društva koji je bio na snazi u vrijeme sklapanja pravnih poslova razvidno je da je čl. 26. Statuta propisano da poslove Društva vodi Uprava društva na vlastitu odgovornost te da je pritom ovlaštena poduzeti sve radnje i donositi odluke koje smatra potrebnim za uspješno poslovanje društva. Pod vođenje poslova ubraja se, između ostalog, i svako stvarno i pravno djelovanje unutar društva i u njegovu korist, dok je čl. 27. Statuta propisano u kojim situacijama Uprava društva može odlučivati samo uz prethodnu suglasnost Nadzornog odbora.

U navedenom članku nije istaknuto da je Uprava društva dužna tražiti suglasnost Nadzornog odbora za davanje naloga Sektoru pravnih poslova za angažiranje odvjetničkih društava.

Nadalje, Povjerenstvo je od trgovačkog društva JANAF d.d. zatražilo dodatno pojašnjenje iz kojeg razloga trgovačko društvo JANAF d.d. nije obveznik Zakona o javnoj nabavi („Narodne novine“, broj 120/16. i 1114/22.).

Trgovačko društvo JANAF d.d. dostavilo je očitovanje u kojem se u bitnom navodi da trgovačko društvo JANAF d.d. nije obveznik Zakona o javnoj nabavi budući da Zakon jasno propisuje tko su javni naručitelji i tijela javnog prava na koje se Zakon primjenjuje, a da JANAF d.d. nedvojbeno ne predstavlja Republiku Hrvatsku kao niti jedinice lokalne i regionalne samouprave ( javni naručitelj) niti je javno pravno tijelo budući da svoje djelatnosti obavlja po tržišnim principima, a ne kao javne usluge te da nije osnovan radi zadovoljenja potreba u općem interesu koje nemaju industrijski ili trgovački značaj. Isto tako, navodi se da JANAF d.d. nije niti sektorski naručitelj jer ne obavlja Zakonom propisane sektorske djelatnosti, nije javni naručitelj niti pravni subjekt koji obavlja sektorsku djelatnost na temelju posebnih ili isključivih prava koja mu je dodijelilo nadležno tijelo.

U prilogu navedenog očitovanja dostavljeno je i očitovanje Ministarstva gospodarstva, rada i poduzetništva iz 2008.g. kojim se potvrđuje navedeno.

Povjerenstvo je potom od trgovačkog društva JANAF d.d. zatražilo podatak jesu li okončani privatni pravni sporovi u kojima obvezniku Vladislavu Veselici usluge zastupanja pruža Odvjetničko društvo Hanžeković & Partneri d.o.o. te je li obveznik podmirio troškove zastupanja sukladno iznosima propisanim Tarifom o nagradama i naknadi troškova za rad odvjetnika („Narodne novine“, broj 142/2012., 103/2014., 118/2014. i 107/2015.) ili („Narodne novine“, broj 138/23). Nadalje, zatraženo je da ukoliko troškovi zastupanja nisu podmireni sukladno Tarifi, da se obrazloži na koji su način navedeni troškovi podmireni kao i ukoliko isti nisu podmireni koji je tome razlog.

 Obveznik Vladislav Veselica sam je dostavio Povjerenstvu podatak da je sam platio sve troškove Odvjetničkom društvu Hanžeković & Partneri d.o.o. te je još jednom potvrdio kako ih za njega nije plaćalo trgovačko društvo JANAF d.d. Istaknuo je i da je s izdavačem sklopio nagodbu kojom odustaje od tužbe, a novine pritom objavljuju demantij za neistinite članke.

Na dodatan upit da dostavi dokumentaciju obveznik je Povjerenstvu dostavio dokaze o plaćenim uslugama Odvjetničkom društvu Hanžeković & partneri d.o.o.

Povjerenstvo je potom od Ministarstva gospodarstva zatražilo podatak primjenjuje li se na trgovačko društvo JANAF d.d. Zakon o javnoj nabavi.

Ministarstvo gospodarstva odgovorilo je Povjerenstvu kako trgovačko društvo JANAF d.d. nije obveznik javne nabave, pritom navodeći upravo one razloge kakvi su istaknuti u očitovanju trgovačkog društva JANAF d.d.

 Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti.

Sukladno članku 5. stavku 1. točki 6. ZSSI-a povezane osobesu osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Člankom 7. točkom c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Prema odredbi članka 9. stavka 2. ZSSI-a obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost, ako nije drukčije propisano zakonom,

U prijavi zaprimljenoj dana 26. siječnja 2022.g navodi se da su trgovačka društva Hanžeković & Partneri d.o.o. te HANZA MEDIA d.o.o. povezana temeljem okolnosti da su dvije osobe koje su vlasnici dionica, odnosno poslovnih udjela bliski srodnici u pobočnoj liniji (sestre).

Također se u prijavi ističe da obveznik Vladislav Veselica privatno koristi usluge Odvjetničkog društva Hanžeković i Partneri u vlasništvu jedne od sestara, te da ne plaća navedene pravne usluge, a onda kao član Uprave trgovačkog društva JANAF d.d. dodjeljuje sponzorstva i donacije trgovačkom društvu HANZA MEDIA d.o.o. u vlasništvu druge sestre.

Povjerenstvo ističe kako iz dostavljene dokumentacije proizlazi kako je trgovačko društvo JANAF d.d. sklapalo poslovne odnose s trgovačkim društvom HANZA MEDIA d.o.o. i odvjetničkim društvom Hanžeković & Partneri d.o.o. sukladno proceduri propisanoj za sklapanje navedenih poslovnih odnosa.

Pod okolnostima kada bi trgovačko društvo JANAF d.d. platilo troškove zastupanja Vladislavu Veselici kao fizičkoj osobi u njegovim privatnim sudskim sporovima, a isti bi bio zastupan po punomoćnicima iz Odvjetničkog društva Hanžeković & Partneri d.o.o. ili kada bi obveznik samostalno i diskrecijski odlučivao o nastanku poslovnog odnosa društva JANAF d.d. s tim Odvjetničkim društvom ili s društvom HANZA MEDIA d.o.o. u okviru kojih bi ista društva stekla financijsku korist, a obveznik navedenom Odvjetničkom društvu ne bi platio troškove zastupanja u privatnim predmetima, radilo bi se o okolnostima koje bi upućivale na moguću povredu odredbi ZSSI-a.

Međutim, utvrđeno je da je obveznik Vladislav Veselica kao član Uprave sudjelovao prilikom nastanka poslovnih odnosa s trgovačkim društvom HANZA MEDIA d.o.o. i odabira Odvjetničkog društva Hanžeković & Partneri d.o.o. te da je postupao u skladu s pravnim propisima koji uređuju sklapanje navedenih ugovora i njegove ovlasti za postupanje kao člana Uprave, kao i da odluke nije donosio diskrecijski, već povodom radnji i prijedloga drugih službi.

Nadalje, nije utvrđeno da bi obveznik Vladislav Veselica na bilo koji način bio prethodno povezan s trgovačkim društvom HANZA MEDIA d.o.o ili Odvjetničkim društvom Hanžeković & Partneri d.o.o., kao niti sa njihovim vlasnicima, osim okolnosti da koristi pravne usluge Odvjetničkog društva Hanžeković & Partneri d.o.o. u svojstvu privatne osobe. Navedena okolnost sama po sebi ne upućuje da bi obveznik bio u odnosu povezanosti s predmetnim Odvjetničkim društvom, dok je sam obveznik potkrijepio tvrdnje da je iz vlastitih sredstava uredno podmirio sve nastale troškove prema istom, te je utvrđeno da su u tom dijelu navodi prijave neosnovani.

Iz navedenog proizlazi kako ne postoji privatni dug obveznika koji bi se mogao dovesti u kontekst odlučivanja o poslovnom odnosu društva JANAF d.d. s trgovačkim društvom HANZA MEDIA d.o.o. ili Odvjetničkim društvom Hanžeković & Partneri d.o.o., odnosno na strani obveznika ne postoji razlog temeljem kojeg bi se isti bio dužan izuzeti od sudjelovanja o odlučivanju.

Slijedom navedenog, Povjerenstvo u postupanju obveznika Vladislava Veselice nije utvrdilo pretpostavke za pokretanje postupka protiv obveznika.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Vladislav Veselica, osobnom dostavom
2. Objava na internetskoj stranici Povjerenstva
3. Pismohrana